Flåklypa Grand Prix

Bakgrunnen

Egentlig var samarbeidet mellom filmregissøren og animatøren Caprino og tegneren og forfatteren Aukrust ment for prosjektet Flåklypa TV og radio, en TV-serie som skulle bestå av sketsjer uten en sammenhengende historie. 
I programmet Lørdagskveld med Erik Bye den 1. mai 1971 viste Aukrust og Caprino frem både modellbilen Il Tempo Gigante og dukkene som var laget til bruk i fjernsynsserien. Caprino opplyste at det var Bjarne Sandemose som hadde bygget modellbilen, mens dukkemakeren Ingeborg Isdahl Riser hadde laget dukkene.
Etter et og et halvt års arbeid ble resultatet vist fram for sjefene i NRKs underholdningsavdeling, Erik Diesen og Sverre Christoffersen. Det ble et stort nederlag da NRK mente at det som ble laget ikke holdt mål, og TV-visningen ble avlyst. Ivo Caprino hadde lidd sitt største kunstneriske nederlag.
Etter et års tenkepause kom Caprino tilbake i studio og sa «Brett opp ermene gutter, vi må lage reklamefilmer igjen.» Da fikk Ivos sønn Remo en lysende idé: Hvorfor ikke benytte Aukrusts figurer i en helt annen sammenheng – i en spillefilm og søke spillefilmstøtte? Figurene sto jo ferdige og klar til bruk. Det eneste som trengtes var et nytt manuskript. Idéen slo an, og de bestemte seg for å gjøre et forsøk. En spent gruppe på fire satte seg ned for å skrive manuskriptet til det som skulle bli til spillefilmen Flåklypa Grand Prix. Forfatterkollegiet besto av Ivo og Remo Caprino og Kjell Aukrust og hans gode venn og samarbeidspartner gjennom mange år Kjell Syversen. Det skulle vise seg å bli en særdeles vellykket kombinasjon. At den danske populærkomponisten Bent Fabricius-Bjerre kom til som komponist, gjorde bare sakene enda bedre. Filmen ble tatt opp med 24 bilder per sekund i en stop-motion-teknikk. Den ferdige filmen inneholder 112 320 enkeltbilder og 1 258 750 bevegelser.

Historien

«Sjuogtredve mil nordover, litt øst og oppover, ligger Flåklypa, ei lita fjellbygd under himmelhvelvingen. Sjølberga med både dampysteri og campingplass, lokalavis og egen TV-sender. Fritt for vær og vind, akkurat der morgensola renner opp over Storjuvet, bor sykkelreparatør Reodor Felgen og hans to assistenter.»
Assistentene er «Solan Gundersen», en morgenfugl og født optimist, og «Ludvig», b-menneske og født pessimist. Sponset av oljesjeiken «Ben Redic Fy Fazan», som er på ferie i traktene, bygger de racerbilen «Il Tempo Gigante» til århundrets billøp: Flåklypa Grand Prix.
Laget til Felgen møter flere problemer underveis. Det mest alvorlige er når en viktig del, den såkalte Superrettometerfordeleren, ryker på grunn av sabotasje fra Rudolf Blodstrupmoen og hans kompanjong Mysil Bergsprekken. Ludvig må trosse sin fryktsomme natur, og holde den viktige delen sammen under siste runde av løpet.

Deltakere

Deltakere i billøpet er: Rudolf Blodstrupmoen, Ronny Medelsvensson, Carlos Fandango, Jimmy McQuick, Heinrich von Schnellfahrer, Rufino Gasolini og Reodor Felgen. 
Mens de utenlandske navnene stort sett er humoristiske ordspill, er noen av de norske tatt fra nærmiljøet til Kjell Aukrust : Flåklypa ligger i Lom i Oppland. Kjell Aukrust var fra Alvdal i Hedmark, men hadde røtter i Lom, og eide også en kvadratmeter av riksveien i Flåklypa. Fra Alvdal kommer de andre navnene, Aftenposten skrev i 2019: «– Blostrupmoen er navnet på et gårdsbruk i Alvdal. Det var til og med noen som het dette til etternavn også. Navnet Reodor finnes også i dette området, det sies å komme fra Teodor eller Lodver baklengs. Det ble først til Reodol, så ble det til slutt til Reodor, sier Utne.»

Mottakelse og følger

Flåklypa Grand Prix ble svært godt mottatt av både publikum og kritikere da den kom på norske kinoer i 1975. Filmen har siden også kommet ut som video i VHS-format og som DVD og er den norske filmen som er blitt sett av flest. I november 2013 ble filmen utgitt på Blu-ray Disc. Filmen gikk igjennom en større restaureringsprosess som har løftet bildekvaliteten kraftig. Denne versjonen er den eneste som viser filmen i sin opprinnelige form med 24 bilder per sekund. Dette gjør filmen flere minutter lenger enn tidligere versjoner på DVD og VHS. Filmen skal være oversatt til 70 språk. På dansk blir den kalt Bjergkøbing Grand Prix, på tysk Hintertupfinger Grand Prix og på engelsk Pinchcliffe Grand Prix.
I kjølvannet av filmsuksessen ble det også laget flere spinoff-produkter, deriblant en leketøysmodell av racerbilen Il Tempo Gigante. Det ble også bygd en kjørbar versjon av bilen i full størrelse  for å markedsføre filmen i utlandet. Den ble vist som reklame og egen attraksjon på flere messer og andre arrangementer rundt om i Norge. Bilen står nå utstilt på Hunderfossen Familiepark i Øyer rett nord for Lillehammer.
I 2000 ble det også utgitt et videospill med historien fra filmen, Flåklypa Grand Prix (PC-spill).
7. mai 2010 ble det lansert et spill basert på filmen til håndkonsollen Nintendo DS.